 NA LAWRENCE ONGARO WANAFUNZI wanne kutoka vyuo tofauti vya barani Afrika, wamebuni teknolojia inayowezesha kifaa maalum kubadilisha lugha yoyote kwa Kiingereza na Kiswahili. Kifaa hicho hususan kitatumika na madaktari ili waweze kuelewa shida ya wagonjwa ambao wanapishana kilugha. Wanafunzi walioibuka na teknolojia ujuzi huo ni Lucy Alphonse, Frederick Adhing’a (nahodha ), Shimanyi Valentino (mwalimu wao), Caroline Njeri, na Emaldah Marengo. Wanafunzi hao waliokuwa katika vikundi walibwaga vikundi vingine 15 ambavyo vilijitosa katika mashindano hayo ya ubunifu kwa mwongozo wa ‘Kenya Language Translators Application Use in Hospitals’. Kikundi hicho kijulikanacho kama Ruby kilijitosa katika ushindani mkali, nacho kikaonyesha weledi wa kipekee hadi wakashinda. Microsoft Africa Development Centre (ADC) kwa ushirikiano wa karibu na shirika la afya la AMREF Health Africa walifanikisha mpango huo. Kwa muda mrefu, sekta ya afya katika bara la Afrika imekuwa ikipitia changamoto tele hasa wakati madaktari wanapowatibu magonjwa. Mbunifu mkuu wa kikundi cha Ruby, kilichoshinda Lucy Alphonse, alisema ubunifu huo umeleta mabadiliko makubwa ambapo daktari na mgonjwa wataelewana bila shida. “Huu ni mwamko mpya kwa maswala ya afya kwa sababu daktari na mgonjwa wataelewana bila tatizo,” alisema Alphonse. Meneja mkuu wa wanafunzi katika kitengo cha masuala ya kidijitali katika Microsoft ADC alisema mafanikio hayo ni ya kujivunia. AMREF imejitokeza kupiga jeki vikundi viwili vya kwanza kiteknolojia ili kupata masomo zaidi kwa muda wa miezi mitatu, huku wanafunzi wakihimizwa kufanya bidii. Naibu wa mkurugenzi wa maswala ya kiteknolojia Wycliffe Waweru alisema masomo hayo ni muhimu kwa sababu yatawapa ujuzi tele katika ubunifu wa kiteknolojia. Shirika la AMREF  lilizinduliwa mwaka wa 1957 katika eneo la Afrika Mashariki kwa lengo la kutoa huduma ya afya bora. Shirika hilo linatoa huduma nchini Kenya, Tanzania na Uganda. Wakati huo pia lina matawi mengine katika nchi za ng’ambo kama Uholanzi, Italia, Uhispania na Uswidi huku bajeti yao ikiwa Dola 115 milioni. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  